 Aka na-achị steeti Anambra bụ Gọvanọ Willie Obianọ enwetena aha echichi ọhụụ Dike e ji eje mba site naka ndị obodo Ogidi, bụ nke dị nokpuru ọchịchị Idemili Nọọtụ na steeti ahụ.Gọvanọ Obianọ natara ya bụ oke echichi pụrụ iche na mmeme Ilo Mmụọ bụ nke weere ọnọdụ nobi eze ọdịnala obodo ahụ, bụ Igwe Alex Ọnyịdo, ma bụrụkwa mmemme ndị obodo ahụ na-eji eme emume iri ji ọhụụ ha.Ya bụ mmemme bụ nke dọtara ndị ukwu ndị ukwu dị iche iche site na mpaghara dị iche iche nala anyị, nke gụnyere gọvanọ Willie Obianọ na osote ya bụ Dọkịnta Nkem Okeke, onye isi otu pati APGA nala anyị noge mbụ, ma bụrụkwa onye isi otu ịchụ nta nkwado maka ịhọpụtagharị gọvanọ Willie Obianọ nke ugboro abụọ, bụ Maazị Victor Umeh, tinyere ọtụtụ ndị ọrụ gọọmeenti dị iche iche na ụmụafọ obodo ahụ.Ka ọ na-echibe ya echichi ahụ, Igwe Ọnyịdọ sị na ya bụ mmemme bụ nke dịbara gboo iji kwalite mmekọrịta na ịdị notu nke ndị obodo ahụ, ma kpekwazie ekpere ka owuwe ihe ubi nke ahọ a bukarịchaa nke ndị gara aga. O toro gọvanọ Obianọ nihi ihe dị iche iche o mepụtagoro kemgbe ọ rịgooro nọkwa ọchịchị, ọ kachasị na ngalaba ọrụ ugbo, nchekwa na ihe mwunye, ma gwakwazie ya na ndị obodo ahụ ekpebiena ịkwado ya na nhọpụta ahụ na-abịa nihu na steeti ahụ nihi na o gosina ha ịhụya.Nokwu nke ya kwa, otu nwaafọ obodo ahụ ma bụrụkwq onye a ma ama nịzụ ahịa, bụ Chief Sam Anyanwụtakụ, mere ka a mara na site naka gọvanọ Obianọ, na Chineke ewechighatana udo nobodo, bụ nke gbapụrụ kemgbe ihe karịrị ahọ iri abụọ gara aga a na-azọ eze na ya bụ obodo, ma sịkwazie na echichi ahụ bụ iji kele ya nihe o meere ha.Na nzaghachi, gọvanọ Obianọ kelere Igwe Ọnyịdọ na Ogidi niile banyere nnukwu nkwanye ugwu ahụ ha nyere ya ma kwe ha nkwa na ọ ga-aga nihu na-echeta ndị obodo ahụ nọchịchị ya. Ọ sị na ọrụ ijikọ aka ọnụ nke ya na ndị Anambra iji hụ na e nwere ịdị notu na ezi ọnọdụ obibi ndụ so nezi ihu na mbọ ọchịchị ya na-agba, na nihi ya, na ọ ga-agakwa nihu nịkwalite ezi ọdịmma ahụ site nọchịchị ya.Nozi ekele ya, ode akwụkwọ mgbasa ozi nke otu pati APGA nala anyị bụ maazị Ifeatụ Obi-Okoye, onye bụkwa nwaafọ obodo ahụ kwuru na mmemme ahụ nke e jikwa echeta ọgbụgba otu ahọ Igwe Ọnyịdo jiri rịgoro nọkwa ọhịchị bụ nke dara ụda nihi na ngọzị ọdịnala amalitekwana ịbatara ụmụafọ obodo ahụ nịgba mbọ ha niile, ka ọ gasịrị nnọọ ihe karịrị ahọ iri abụọ.Imepe ụlọ ọrụ nhazị ọhụụ nke eze ọdịnala ahụ na egwu ọdịnala dị iche iche a gbara so nihe pụtakarịchara ihè na ya bụ mmemme. 